Zasl. prof. dr. Peter Glavič
Prispevek na tiskovni konferenci ob izidu knjige Mirka Krašovca, Zarota judežev
Ljubljana – Cankarjev dom, 4. junij 2025

Spoštovani predstavniki medijev, cenjeni gostje,
knjiga Zarota judežev avtorja Mirka Krašovca je pritegnila mojo pozornost zaradi nenavadne podobnosti v oropanjih vlagateljev v Zvon ena in Zvon dva ter malih lastnikov slovenskih bank ob veliki finančni krizi v letih 2011–2014. V obeh primerih je šlo za oškodovanje od 35 tisoč do 100 tisoč malih vlagateljev. Finančni »morski psi«, kot so mediji imenovali roparski kapital, so najprej dali uradno podceniti vrednost premoženja Zvonov in bank, nato pa njihovo lastnino in zavarovanja zanje globoko pod ceno razprodali. Imeli so podporo »judežev« v Vatikanu oz. Bruslju in od njih predlaganih sanatorjev (Rotschildi oz. Wyman), za krizno vodenje nesposobnih domačih oblasti (novega vodstva Nadškofije Maribor oz. vlade) in »judežev« v bankah (NLB oz. Banki Slovenija).
Finančna kriza, ki se je leta 2008 začela v ZDA, je Slovenijo močno prizadela, bolj kot druge države Evropske unije (EU) – z izjemo Grčije. Slovenija se je v obdobju 2005–2008 močno zadolževala. Država je pred krizo na veliko prodajala podržavljeno družbeno premoženje neposredno (NKBM) ali posredno (Impol, Acroni, Pivovarna Laško, Merkur itd.). Domači tajkuni za nakup niso izdali delnic (s prvotno javno ponudbo ali IPO), ki so stalen kapital, v primeru krize tudi ni nujno izplačevati dividend (obresti). Vzeli so kredite v domačih bankah, te pa v tujih bankah 16 milijard evrov kratkoročnih kreditov. Zato krediti za nakupe podjetij niso bili dolgoročni, kot zahteva znano pravilo, ampak kratkoročni. Letna rast kreditov je bila celo preko 30 %.
[bookmark: _GoBack]Z izbruhom finančne krize se je pritok sredstev iz tujine ustavil. Borzni balon je počil. Vrednost zavarovanj z delnicami podjetij in premoženja vzajemnih skladov za bančna posojila je zelo padla. Bonitetne ocene Slovenije so začele strmo padati. Vlade – Pahorjeva, Janševa in Bratuškina niso imele znanja in sposobnosti za krizno vodenje, da bi storile, kar so storile druge vlade v EU. Tudi niso imele hrbtenice, da bi se uprle načrtovanemu ropu. Evropski in ameriški kapital (morski volkovi) je zaznal priložnost, da poceni kupi podcenjena podjetja, sklade in banke v Sloveniji – da bi to izpeljali, so vključili izdajalce oziroma judeže. Država edina v EU bank ni smela dokapitalizirati, čeprav je bila večinski lastnik v njih. 
Krizno situacijo je država reševala tako, da je ustanovila Družbo za upravljanje terjatev bank (DUTB); nanjo so banke prenesle slabe terjatve. Na podlagi ocen Banke Slovenije (BS) in svetovalne družbe Wyman, ki jo je poslala Evropska komisija (EK), je država banke dokapitalizirala. »Sanacija« bank je skupaj stala 4,5 milijarde evrov proračunskih sredstev. Hkrati je bilo razlaščenih sto tisoč delničarjev v takratni vrednosti 1,5 milijarde evrov. 
S to sistemsko korupcijo se je zgodil rop stoletja. Dokazano je, da so bile ocene BS pesimistične, ocene Evropske komisije pa popolnoma nerealne. Strokovne analize so pokazale, da so posamezniki (judeži) v Evropski komisiji v sodelovanju z Evropsko centralno banko narekovali ponarejanje vrednosti bank in podjetij, da bi omogočili poceni razprodajo slovenskih bank in podjetij. Slovenske vlade niso ščitile svojih državljanov in slovenskih podjetij, temveč so poslušno sledile tistim evropskim birokratom, ki so si prizadevali zgolj za svoje interese. Strokovne ugotovitve o prevari vlagateljev sta neodvisno potrdila Nacionalni preiskovalni urad pod nadzorom Okrožnega sodišča v Ljubljani in Računsko sodišče Republike Slovenije. Motiv in izvedba teh razlastitev sta očitna – tuji interesenti pod mentorstvom posameznikov (judežev) v evropskih institucijah so si prilastili premoženje malih delničarjev v edini od držav EU. Razlaščeni se bodo letos po 12 letih čakanja začeli desetletje tožarjenja na sodiščih: rednih, ustavnem in evropskem za človekove pravice.
Podoben rop stoletja se je zgodil tudi pri razlastitvi delničarjev Zvonov holdingov. Zvona holdinga sta imela vedno dovolj premoženja za pokritje vseh posojil. Kljub temu je sistemska korupcija judežem omogočila razlastitev 35.427 malih delničarjev in Nadškofije Maribor kot glavnega delničarja Zvonov holdingov. Skupaj z Rothschildi je NLB slabila finančno kondicijo Zvonov holdingov do te mere, da sta sredi leta 2011 morala predlagati prisilno poravnavo. NLB ji je neutemeljeno nasprotovala, kot največji upnik se je načrtno umaknila iz upniškega odbora. NLB in družba Gratel sta ob sodelovanju judežev izsilili stečaj Zvonov holdingov, namesto da bi pristali na finančni načrt prestrukturiranja, ki ga je leta 2010 pripravila mednarodna družba A. T. Kearney. Po stečaju so temne sile sodelovale pri razprodaji dobrega premoženja Zvonov holdingov in družba Gratel se je lahko brez plačila polastila operaterja T-2.

